‘Voorbereide kos is noodsaaklik’Argieffoto ter illustrasie. (Foto: Tanaphong Toochinda/Unsplash.) Die welsynsorganisasie Solidariteit Helpende Hand het sterk kritiek uitgespreek teen Lungi Mtshali, woordvoerder van dr. Nkosazana Dlamini-Zuma, minister van samewerkende regering en tradisionele sake, wat meen daar is ’n verbod op die verkoop van gekookte etes. Dr. Elsha Hermann, ’n maatskaplike werker van Helpende Hand, sê talle bejaardes is afhanklik van afgelewerde voorbereide etes en die minister het hulle die afgelope week in ’n krisis gedompel. Helpende Hand het reeds gevra dat die minister onmiddellik die verwarrende boodskap oor voorbereide etes moet regstel. “Klaar gaar, voorbereide etes is ’n noodsaaklike diens wat volgens Helpende Hand aan gemeenskappe moet bly voorsien word. Indien hierdie diens opgeskort word, staan ons die kans dat talle mense nie weens die Covid-19-pandemie nie, maar weens ’n tekort aan voedsel kan sterf,” sê Hermann. “Voorbereide etes wat deur kettingwinkels en private besighede verkoop word, word dikwels as ŉ luukse gereken. Hierdie etes is egter vir baie mense soos bejaardes, individue en gesinne wat op die broodlyn leef hul enigste, voedsame, gebalanseerde ete wat hulle per dag kan bekostig aangesien daar talle kettingwinkels en ander sakeondernemings is wat bekostigbare warm etes voorsien, ” sê sy. Hermann verduidelik die aankoop van ’n groot verskeidenheid produkte, en die koste om dit gaar te maak, is vir talle persone wat op die broodlyn leef te duur, en dit is goedkoper om ’n klaar voorbereide, gebalanseerde ete aan te koop. Hierdie diens is dikwels ook so saamgestel dat daar ŉ groter verskeidenheid van voedsel beskikbaar is wat deur die individu gekies kan word. “Bejaardes wat nog in hul eie huise woon en op hierdie wyse nog selfversorgend is, is dikwels afhanklik van ’n diens wat gekookte etes by hul huise aflewer. Hierdie bejaardes het dikwels nie die fisieke krag nie, of is te siek om onverwerkte voedsel by winkels te gaan koop, dit te verwerk en gaar te maak, en is dus afhanklik van gekookte etes van private ondernemings,” voeg sy by. “Om dieselfde rede is daar talle bejaardes wat nog die fisieke vermoë het om klaar voorbereide voedsel by kettingwinkels te gaan aankoop, maar hul gesondheid laat dit nie toe om dit self voor te berei nie. Solidariteit Helpende Hand wil egter hierdie bejaardes aanmoedig om nie self aankope te gaan doen nie, maar om eerder ’n vrywilliger van die kerk of ander organisasies te nader om in hierdie krisistyd die aankope te doen,” sluit sy af.